กรมส่งเสริมการค้าระหว่างประเทศ หารือร่วมโคลอมเบีย ช่วยโปรโมตสินค้าไทย ทั้งอาหารและสินค้าอุตสาหกรรม
นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ เปิดเผยว่า ได้หารือกับนางสาวอานา มาเรีย ปริเอโต อาบัต เอกอัครราชทูตสาธารณรัฐโคลอมเบียประจำประเทศไทย ผ่านระบบ Zoom Meeting เพื่อเพิ่มช่องทางการขยายตลาดส่งออกใหม่ๆ โดยกรมฯ ได้ขอให้โคลอมเบียช่วยประชาสัมพันธ์สินค้าอาหารไทย ซึ่งเป็นสินค้าที่มีศักยภาพในการผลิต มีมาตรฐานสุขอนามัยและมีความมั่นใจให้กับผู้บริโภคในระดับนานาชาติ รวมถึงสินค้าอุตสาหกรรมอื่นๆ เช่น กลุ่มชิ้นส่วนยานยนต์, กลุ่มวัสดุก่อสร้าง, กลุ่มเครื่องใช้ไฟฟ้าและอิเล็กทรอนิกส์ ซึ่งไทยมีความพร้อมในการส่งออกไปยังตลาดโลก นอกจากนี้ ได้เชิญชวนให้ผู้ซื้อ ผู้นำเข้าโคลอมเบีย เข้าร่วมกิจกรรมเจรจาธุรกิจออนไลน์ (OBM) กับผู้ส่งออกไทย โดยมีแผนที่จะจัด OBM กับผู้ซื้อ ผู้นำเข้าจากโคลอมเบียในกลุ่มสินค้าที่เกี่ยวข้องกับแนวโน้มวิถีชีวิตใหม่ (New Normal) เช่น  คอมพิวเตอร์และอุปกรณ์สำนักงานต่าง เครื่องใช้ภายในบ้านอุปกรณ์ออกกำลังกาย สินค้าสุขอนามัย วัสดุอุปกรณ์ทางการแพทย์ เป็นต้นอย่างไรก็ตาม กรมฯ ยังมีแผนที่จะร่วมมือกับโคลอมเบียในการจัดสัมมนา เพื่อแลกเปลี่ยนองค์ความรู้ ข้อมูลทางการค้าและประสบการณ์ที่จำเป็นต่อการทำธุรกิจ รวมถึงการแลกเปลี่ยนคณะผู้แทนการค้าเพื่อเข้าร่วมงานแสดงสินค้าทั้งในไทยและโคลอมเบียเมื่อสถานการณ์การแพร่ระบาดไวรัสโควิด-19 คลี่คลายลง สำหรับแผนการขยายตลาดภูมิภาคลาตินอเมริกา ตะวันออกกลางและแอฟริกาใต้ กรมฯ มีกำหนดจัดเจรจาธุรกิจออนไลน์เจาะตลาด Emerging Market สินค้าเป้าหมาย ได้แก่ อาหาร  เกษตร เครื่องใช้ไฟฟ้า ชิ้นส่วนยานยนต์ เครื่องจักรกลการเกษตรผลิตภัณฑ์ทางการแพทย์ สุขภาพและความงาม สินค้าแฟชั่นและไลฟ์สไตล์ เป็นต้น สำหรับการค้าไทย-โคลอมเบียในช่วง 5 เดือนของปี 2564 มีมูลค่า 141 ล้านเหรียญสหรัฐ เพิ่มขึ้นร้อยละ 53 เป็นการส่งออก 113 ล้านเหรียญสหรัฐ และนำเข้า 28 ล้านเหรียญสหรัฐ โดยไทยได้ดุลการค้า 85 ล้านเหรียญสหรัฐฯ